Rugbyspeler in hospitaal ná spinnekopbyt in kwarantynfasiliteitRuaan du Preez (Foto: Verskaf) ’n Jong rugbyspeler wag angstig om geopereer te word nadat hy oor die naweek vermoedelik deur ’n spinnekop by ’n kwarantynfasiliteit in Boksburg aan die Oos-Rand gebyt is. Hy moes dae lank sonder medikasie klaarkom en het naderhand gesukkel om asem te haal. Ruaan du Preez (23) het Sondag vanuit Duitsland, waar hy rugby speel, in Johannesburg geland. Hy en drie ander spanmaats is toe onder verpligte kwarantyn by die Birchwood Hotel in Boksburg geplaas. Die jong mans speel rugby vir ’n Duitse klub en is noodgedwonge na Suid-Afrika gerepatrieer weens die Covid-19-pandemie. Ruaan het egter nie verwag om kort ná sy terugkeer in ’n hospitaal te beland en dít nié weens die nuwe koronavirus nie. “Ons is deur hel die afgelope paar dae,” vertel Werner du Preez, Ruaan se pa, aan Maroela Media. Volgens Werner het sy seun hom Maandagoggend gebel om te sê van ’n bytplek aan sy arm. “Hy het gesê hy is bekommerd, want iets het hom Sondag gebyt en dit lyk niks lekker nie,” vertel Werner. Werner het sy seun gemaan om dadelik vir hulp by een van die gesondheidswerkers by die fasiliteit aan te klop. Volgens Ruaan het hy reeds in ’n ry gestaan van mense wat by die betrokke fasiliteit deur gesondheidswerkers vir Covid-19 nagegaan word. Gesondheidswerkers kon egter nie veel vir hom doen nie. Toe een van Ruaan se spanmaats Werner later die dag bel om te sê dat sy seun sukkel om asem te haal, het Werner onverpoos begin rondbel om die nodige hulp te ontbied. Werner vertel hy kon ná ’n gespook reël dat ’n gesondheidswerker ’n dokter bel om ’n voorskrif vir die nodige medikasie te kry. Die medikasie sou na die fasiliteit gestuur word. Intussen het ’n gesondheidswerker aangebied om die wond aan Ruaan se arm met soutwater skoon te maak. Die bytplek aan Ruaan du Preez se arm. (Foto: Verskaf) Teen Dinsdagoggend was Ruaan se arm bloedrooi, sy kop ontsettend seer en het hy steeds gesukkel om asem te haal. Ruaan het egter in dié stadium steeds geen medikasie ontvang nie en slegs ’n pynpil gedrink wat een van sy spanmaats by hom gehad het. Werner het weereens oproepe gemaak en is ingelig van ’n probleem met die bestuurder wat die medikasie sou bring. Daar was glo onduidelikheid oor wie die brandstofkoste van die rit sou dek. Daar was glo ook ’n probleem met die bybetaling by die apteek. Werner vertel dat hy uit desperaatheid Dinsdagmiddag die bestuurder van die Birchwood Hotel gebel het, wat daarin kon slaag om ’n verpleegster te ontbied om na Ruaan se arm te kyk. “Die verpleegster het uitgefreak toe sy Ruaan se arm sien en gesê hy moet dadelik hospitaal toe gaan,” vertel Werner. Ruaan is die betrokke middag omstreeks 16:00 eindelik na ’n hospitaal in Alberton geneem. Daar gekom, kon hy egter nie dadelik opgeneem word nie aangesien sy Covid-19-toetsresultate nog nie bekend is nie. Die jong man is met sy aankoms by die kwarantynfasiliteit vir die virus getoets. “Ruaan is in isolasie, met ’n drup aan sy arm, geplaas en het geen kos gekry nie,” vertel Werner. Om sake te vererger kan Ruaan se ouers hom ook glad nie by die hospitaal besoek nie, aangesien hy onder kwarantyn is. Weereens moes Werner talle oproepe maak voordat Ruaan eindelik omstreeks 21:00 opgeneem is. Hy wag intussen om geopereer te word. Die wond moet gedurende die operasie oopgemaak en ontsmet word. Ruaan du Preez (Foto: Verskaf) “Dit gaan nie goed nie. Ruaan het Woensdag heeldag sonder kos gewag om geopereer te word. Dit kon toe nie gebeur nie omdat hulle nog wag vir sy toetse. Hy het darem gisteraand kos gekry en wag nou weer om geopereer te word,” vertel Werner Donderdagoggend. Volgens Werner het sy seun niks by hom in die hospitaal nie. “Hy het nie ’n tandeborsel nie. Hy het nie ’n handdoek nie. Hy het net die klere aan sy lyf waarmee hy hospitaal toe moes gaan. “Dit is baie erg. Die ergste van alles is dat die mense wat weet hoe om hom te help in hierdie omstandighede ’n veer voel vir só ’n geval. Daar is net geen dringendheid nie. Ek is op.” Dit is nog nie duidelik watter soort spinnekop Ruaan gebyt het nie. Die bestuur van die Birchwood Hotel wou nie kommentaar lewer nie en het Maroela Media verwys na die Gautengse departement van gesondheid. Dié departement het nog nie op navrae gereageer nie.